钦定古今图书集成/明伦汇编/官常典/第800卷 > 章时鸾
## 钦定古今图书集成/明伦汇编/官常典/第800卷 > 章时鸾

按《明外史》本传：“时鸾，青阳人。受业邹守益之门。由举
人为邹县知县。邹土瘠民散，时鸾招集流亡，劝之耕
织，数年邑大治。时河决病漕，河道尚书朱衡大集僚
吏，咨得失。时鸾请开南阳新河，衡用其言，果底绩。时
已迁衢州同知，衡谙其才，奏调兖州，耑理河事。隆庆
五年，举治行卓异，擢保定知府。明年，河道侍郎万恭”
议大筑堤防，给事中雒遵出勘视，荐时鸾才，乃以为
河南副使，耑督南堤。起兰阳赵皮砦，迄虞城凌家庄，
亘二百三十里。募夫十六万人，役七十日而毕。工费
大省，下无咨怨。恭上其功，赉银币。已，复有河堤之役，
时鸾以病不行。巡按御史褚铁劾其“托疾避事”，削籍
归。万历六年用侍郎吴桂芳荐，起故官，未几谢病去。
时鸾性行醇笃，居官务尽心，不以家累自随。每去官，
襆被萧然，有“古循吏风。”